Zagreb, 10. rujna 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom vlastitih saznanja mogućeg sukoba interesa **dužnosnika Luciana Vukelića, ravnatelja Hrvatskog zavoda za zdravstveno osiguranje** (u daljnjem tekstu: HZZO)na 141. sjednici, održanoj 10. rujna 2021., donosi sljedeću

**ODLUKU**

**Postupak za odlučivanje o sukobu interesa protiv dužnosnika Luciana Vukelića, ravnatelja HZZO-a, neće se pokrenuti, jer iz zaprimljenog očitovanja i dokumentacije ne proizlazi da bi donošenjem odluke o izboru kandidata od 31. listopada 2019. kao i sklapanjem tri ugovora o radu na određeno vrijeme od 12. studenoga 2019., 7. svibnja 2020. i 4. kolovoza 2020. s ………………… za radno mjesto kontrolora zdravstvenog osiguranja u Regionalnom uredu Rijeka, u odnosu na koju s dužnosnikom nije utvrđena interesna ili druga bliska povezanost, došlo do povrede neke od odredbi ZSSI-a.**

Obrazloženje

U Povjerenstvu je 16. rujna 2020. pod brojem 711-U-3347-P-209/20-01-3 podnesena anonimna prijava mogućeg sukoba interesa protiv dužnosnika Luciana Vukelića, ravnatelja HZZO-a, **povodom koje se vodi predmet** P-209/20.

U prijavi se u bitnome navodi da je navedeni dužnosnik utjecao na zapošljavanje ………………. u nadležnoj službi HZZO-a u Rijeci te da je potom prebačena na Mali Lošinj, na kojem otoku živi dužnosnik Gari Cappelli, bivši ministar turizma te aktualni zastupnik u Hrvatskom saboru.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 27. ZSSI-a propisano je da su ravnatelj, zamjenik ravnatelja i pomoćnici ravnatelja HZZO-a dužnosnici u smislu navedenog Zakona, stoga je i dužnosnik Lucian Vukelić povodom obnašanja dužnosti ravnatelja HZZO-a dužan postupati sukladno odredbama ZSSI-a.

Povjerenstvo je u svrhu stjecanja vlastitih saznanja mogućeg sukoba interesa, od Direkcije HZZO-a, dopisom Broj: 711-I-1281-P-209/20-02-17 od 23. rujna 2020., zatražilo očitovanje na okolnosti je li u Regionalnom uredu Rijeka HZZO-a zaposlena ……………, ako jest kada je i na kojem radnom mjestu zaposlena te tko je o tome i kojem postupku odlučio, zajedno sa pozivom za dostavom dokumentacije koji se odnosi na eventualni postupak zasnivanja navedenog radnog odnosa. Također je istim dopisom zatraženo očitovanje je li ista osoba nakon zasnivanja radnog odnosa u HZZO-u promijenila mjesto rada ili radno mjesto unutar sustava HZZO-a, te tko je o tome i zašto odlučio, s dokumentacijom o istom.

HZZO se očitovao dopisom, KLASA: 112-03/19-01/183, URBROJ: 338-01-06-11-20-7 od 12. listopada 2020. u kojem se navodi da je …………….. 26. studenog 2019. zasnovala radni odnos na određeno vrijeme, radi zamjene privremeno odsutne radnice u HZZO-u, Regionalni ured Rijeka te da je još uvijek u radnom odnosu na određeno vrijeme. Ističe se da je HZZO 18. rujna 2019. raspisao javni natječaj, između ostalih, i za radno mjesto kontrolor za zdravstveno osiguranje (radno mjesto III. vrste), jedan izvršitelj u Regionalnom uredu Rijeka, koji je objavljen u "Narodnim novinama", broj 88/19., kod Hrvatskog zavoda za zapošljavanje te na internetskoj stranici HZZO-a.

Nadalje se iznosi da su propisani uvjeti za navedeno radno mjesto srednja stručna sprema upravne ili ekonomske struke ili gimnazija, 3 mjeseca radnog iskustva u struci te da je …………….., kao kandidat na javnom natječaju, podnijela pravodobnu i potpunu prijavu i dostavila dokumentaciju kojom dokazuje ispunjavanje uvjeta, obzirom da je uz prijavu priložila životopis, presliku domovnice, presliku osobne iskaznice, presliku svjedodžbe srednje škole kojom se utvrđuje da je stekla srednju stručnu spremu u zanimanju upravno-pravni-administrativni tajnik, potvrdu o stažu Hrvatskog zavoda za mirovinsko osiguranje, potvrdu Hrvatskog zavoda za zapošljavanje da se vodi u evidenciji nezaposlenih osoba te presliku potvrde Ministarstva obrane kojom se potvrđuje da je njezin otac hrvatski branitelj iz Domovinskog rata.

Također se navodi da je sa kandidatima koji ispunjavaju uvjete iz javnog natječaja u Regionalnom uredu Rijeka provedeno pisano testiranje, testiranje poznavanja rada na računalu te usmeni razgovor, a nakon provedenog testiranja sastavljena je rang lista sa ukupnim brojem bodova, na kojoj je ……………… ostvarila najveći broj bodova te je dopisom voditelja istog Regionalnog ureda predložena za izbor. Navodi se da je temeljem navedenog prijedloga u Direkciji HZZO-a donesena odluka o izboru kandidata za prijam u radni odnos putem javnog natječaja 31. listopada 2019. te da je imenovana 26. studenog 2019. zasnovala radni odnos za radno mjesto kontrolor za zdravstveno osiguranje. U dopisu se napominje da ……………… sukladno ugovoru o radu, i nadalje obavlja poslove istog radnog mjesta te druge poslove po nalogu nadređenih u Regionalnom uredu Rijeka, koji je zasnovala radi zamjene privremeno nenazočne radnice, a najduže do 24. studenog 2020.

Zaključno se ističe da se HZZO prilikom provođenja postupka izbora kandidata po javnom natječaju pridržavao jednakih kriterija za sve kandidate i da je postupak po navedenom javnom natječaju proveden u skladu s propisima, a pravo je HZZO-a da, uz pridržavanje zakonskih propisa o ostvarivanju prednosti pri zapošljavanju u javnim ustanovama, između kandidata koji ispunjavaju uvjete natječaja, na slobodno radno mjesto izabere kandidata za kojeg smatra da prema iskazanim rezultatima nakon provedenog razgovora odgovara potrebama određenog radnog mjesta.

Navedenom očitovanju priložen je dopis voditelja Regionalnog ureda Rijeka od 29. listopada 2019. upućen Direkciji HZZO-a kojim se po provedenom javnom natječaju predlaže zaključivanje ugovora o radu na određeno vrijeme s predloženom kandidatkinjom ……………… za radno mjesto kontrolor za zdravstveno osiguranje u Regionalnom uredu Rijeka, radi zamjene privremeno nenazočne radnice, Tablica ocjenjivanja po kriterijima rezultat pisanog testiranja, interes za rad, dojam na razgovoru, informatička pismenost i ukupni zbroj bodova, na kojoj se navodi 27 kandidata za isto radno mjesto, od kojih je ……………. ostvarila najveći broj ukupnih bodova. Tablicu je sastavilo posebno povjerenstvo za provedbu javnog natječaja. Priložena je i odluka o imenovanju navedenog povjerenstva od 2. rujna 2019. koju je donio voditelj Regionalnog ureda Rijeka, tekst javnog natječaja objavljen u „Narodnim novinama“ broj 88/19. u kojem se navodi da se radni odnos zasniva na određeno vrijeme radi zamjene privremeno odsutnog radnika, prijava navedene kandidatkinje s natječajnom dokumentacijom, odluka o izboru kandidata za prijam u radni odnos putem javnog natječaja koju je 31. listopada 2019. donio dužnosnik Lucian Vukelić, ravnatelj HZZO, a kojom se po provedenom javnom natječaju sklopio ugovor s …………………….. na određeno za radno mjesto vrijeme kontrolor za zdravstveno osiguranje u Regionalnom uredu Rijeka, radi zamjene privremeno nenazočne radnice, ugovor o radu na određeno za radno mjesto vrijeme kontrolor za zdravstveno osiguranje u Regionalnom uredu Rijeka, sklopljen 12. studenoga 2019. između HZZO-a, kao poslodavca, zastupanog po dužnosniku Lucianu Vukeliću, ravnatelju te ……………., kao radnice, s početkom rada 25. studenoga 2019., radi zamjene privremeno nenazočne radnice, a najduže do 24. svibnja 2020., ugovor o radu na određeno vrijeme za radno mjesto vrijeme kontrolor za zdravstveno osiguranje u Regionalnom uredu Rijeka, sklopljen 7. svibnja 2020. između HZZO-a, kao poslodavca, zastupanog po dužnosniku Lucianu Vukeliću, ravnatelju te ……………., kao radnice, s početkom rada 25. svibnja 2020., radi zamjene privremeno nenazočne radnice, a najduže do 24. kolovoza 2020., dopis voditelja Regionalnog ureda Rijeka od 28. travnja 2020. upućen Direkciji HZZO-a kojim se predlaže sklapanje novog ugovora o radu na određeno na razdoblje od tri mjeseca, jer radnica koju …………… mijenja još uvijek koristi porodiljni dopust te postoji potreba za njezinim radom, ugovor o radu na određeno za radno mjesto vrijeme kontrolor za zdravstveno osiguranje u Regionalnom uredu Rijeka, sklopljen 4. kolovoza 2020. između HZZO-a, kao poslodavca, zastupanog po dužnosniku Lucianu Vukeliću, ravnatelju te …………, kao radnice, s početkom rada 25. kolovoza 2020., radi zamjene privremeno nenazočne radnice, a najduže do 24. studenog 2020., dopis voditelja Regionalnog ureda Rijeka od 22. srpnja 2020. upućen Direkciji HZZO-a kojim se predlaže sklapanje novog ugovora o radu na određeno na razdoblje od tri mjeseca, jer radnica koju ……………… mijenja još uvijek koristi porodiljni dopust te postoji potreba za njezinim radom.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Sukladno stavku 2. navedenog članka ZSSI-a član obitelji dužnosnika u smislu odredbi tog Zakona je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 7. stavkom 1. podstavkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Iz zaprimljenog očitovanja i dokumentacije proizlazi da je …………….. po provedenom javnom natječaju od 18. rujna 2019. zaposlena u HZZO-u, Regionalni ured Rijeka, s danom 25. studenoga 2015. na određeno vrijeme, zbog privremene odsutnosti drugog radnika, na radnom mjestu kontrolora za zdravstveno osiguranje. Predmetni javni natječaj oglašen je u "Narodnim novinama", putem Hrvatskog zavoda za zapošljavanje te internetske stranice HZZO-a, a navedena osoba ostvarila je najveći broj bodova temeljem rezultata pisanog testiranja, testiranja informatičke pismenosti te usmenog razgovora koje je provelo povjerenstvo imenovano od voditelja Regionalnog ureda Rijeka HZZO-a.

Odluku o zapošljavanju donio je 31. listopada 2019. dužnosnik Lucian Vukelić, ravnatelj HZZO-a temeljem prijedloga voditelja Regionalnog ureda Rijeka te je potom s njom 12. studenoga 2019. sklopljen ugovor o radu na određeno vrijeme do 24. svibnja 2020., koji je u ime HZZO-a potpisao navedeni dužnosnik. Nadalje, kako je ugovor o radu sklopljen navedenog datuma, isti je temeljem prijedloga voditelja Regionalnog ureda Rijeka, kojim se obrazlaže da radnica koju …………….. mijenja još uvijek koristi porodiljni dopust, dva puta produljivan, i to prvi puta do 24. kolovoza 2020. te drugi puta do 24. studenoga 2020., sklapanjem novih dvaju ugovora o radu na određeno, koje je ispred HZZO-a potpisao dužnosnik Lucian Vukelić, iz čega proizlazi kako je za isto radno mjesto došlo do produljenja trajanja radnog odnosa. Obzirom na vremenski okvir primitka anonimne prijave te datum dopisa HZZO-a od listopada 2020., Povjerenstvo ne raspolaže podacima je li s njom i kasnije produljivan radni odnos, odnosno je li ista osoba i u trenutku donošenja ove odluke u radnom odnosu u HZZO-u.

U situaciji kada bi dužnosnik koristio svoje zakonske ovlasti koje ima povodom obnašanja dužnosti ravnatelja HZZO-a kako bi utjecao na zapošljavanje s njim povezanih osoba iz članka 4. stavka 5. ZSSI-a, dužnosnik bi se našao u povredi ZSSI-a, jer bi tada na ovu odluku utjecali njegovi privatni interesi te bi postupao suprotno svrsi zbog koje mu je dana javna ovlast, odnosno moglo bi se raditi o zlouporabi posebnih prava dužnosnika iz članka 7. stavka 1. točke c) ZSSI-a.

Povjerenstvo je stoga ispitivalo navode predmetnog zapošljavanja u odnosu na postojanje interesne ili druge bliske osobne povezanosti dužnosnika Luciana Vukelića, s osobom koja je zasnovala radni odnos u HZZO-u, jer se za njega u prijavi ističe da je poduzimao radnje zapošljavanja.

Iz dokumentacije je nesporno utvrđeno da je dužnosnik Lucian Vukelić u okviru svoje nadležnosti poduzimao radnje vezane za njezino zapošljavanje i produljenje radnog odnosa. Međutim, u zaprimljenoj prijavi se ne iznose okolnosti iz kojih bi proizlazilo da je …………………… s dužnosnikom Lucianom Vukelićem na bilo koji način interesno povezana osoba, a obzirom da je prijava anonimna, Povjerenstvo nije moglo zatražiti od podnositelja da dopuni prijavu navođenjem takvih okolnosti.

Stoga u odnosu na okolnosti koje je Povjerenstvo utvrdilo, a pod kojima je dužnosnik Lucian Vukelić, ravnatelj HZZO-a donio odluku o izboru kandidata za prijam u radni odnos od 31. listopada 2019. temeljem prijedloga voditelja Regionalnog ureda Rijeka, kojom je ……………… izabrana na radno mjesto kontrolora zdravstvenog osiguranja u Regionalnom uredu Rijeka, kao niti potpisivanjem tri ugovora o radu na određeno vrijeme od 12. studenoga 2019., 7. svibnja 2020. 4. kolovoza 2020. s njom kao radnicom, ne proizlazi da je došlo do moguće povrede neke od odredbi ZSSI-a.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Lucian Vukelić, elektronička dostava
2. Objava na internetskoj stranici Povjerenstva
3. Pismohrana